— Перш чым атрымаць пастаянную прапіску на Пастаўшчыне, фестываль качаваў па розных гарадах Беларусі. У тым, што ён прыжыўся менавіта тут, вялікая заслуга былога старшыні райвыканкама Васілія Чэпіка, які, нягледзячы на панаваўшае ў той час у рэгіёне беспрацоўе, цяжкае эканамічнае становішча, паверыў у фестываль, змог ацаніць усю глыбіню навукова-творчага праекта па адра­джэнні і папулярызацыі нацыянальных музычных традыцый, — гаварыў, адкрываючы фестываль, старшыня Віцебскага абласнога Савета дэпутатаў Уладзімір Цярэнцьеў. — У далейшым яго энтузіязм падхапілі і падтрымалі паслядоўнікі Ванда Януковіч, Эдуард Казура, Віктар Гутараў, а зараз і Сяргей Чэпік. Дзякуючы ім і іншым апантаным людзям, фестываль не проста жыве, а развіваецца, ён унікальны і ўсімі любімы. А пра яго ўзровень сведчыць прадстаўнічае журы на чале з Міхаілам Казінцом. Бо ў склад судзейскай калегіі ўваходзяць сапраўдныя мэтры, якія з’яўляюцца мастацкім і эстэтычным скарбам і гонарам нашай краіны.